title: Decizia nr. 1297/2008/CE a Parlamentului European și a Consiliului din 16 decembrie 2008 privind un program pentru modernizarea statisticilor europene referitoare la întreprinderi și comerț (MEETS) (Text cu relevanță pentru SEE)

text:
               19.12.2008

               RO

               Jurnalul Oficial al Uniunii Europene

               L 340/76

      DECIZIA NR. 1297/2008/CE A PARLAMENTULUI EUROPEAN ȘI A CONSILIULUI

   din 16 decembrie 2008
   privind un program pentru modernizarea statisticilor europene referitoare la întreprinderi și comerț (MEETS)
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 285,
   având în vedere propunerea Comisiei,
   hotărând în conformitate cu procedura prevăzută la articolul 251 din tratat (1),
   întrucât:

               (1)

               În comunicările sale din 16 martie 2005 privind o mai bună reglementare pentru creștere și crearea de locuri de muncă în Uniunea Europeană și din 24 ianuarie 2007 privind programul de acțiune privind reducerea sarcinilor administrative în Uniunea Europeană, Comisia s-a angajat să elaboreze politici îmbunătățite în domeniul reglementării și să reducă birocrația inutilă și să combată reglementarea excesivă.

               (2)

               La 14 noiembrie 2006 Comisia a publicat o comunicare privind reducerea sarcinii de răspuns, simplificarea și stabilirea priorităților în domeniul statisticilor comunitare, care definește o abordare strategică pentru continuarea reducerii sarcinii statistice care incumbă întreprinderilor.

               (3)

               În decursul ultimilor 15 ani au apărut numeroase reglementări în domeniul statistic care vizează descrierea activităților întreprinderilor și care impun acestora obligații în ceea ce privește comunicarea datelor, pentru a răspunde nevoilor de date statistice ale Comunității. Este necesară o revizuire pentru a asigura printre altele uniformitatea domeniului de aplicare, a conceptelor și definițiilor din reglementările respective din domeniul statistic. Pe cât posibil, simplificarea și stabilirea de priorități ar trebui să caracterizeze toate aceste reglementări.

               (4)

               Statisticile referitoare la întreprinderi și comerț se confruntă cu o provocare majoră în anii care urmează. Pentru a sprijini inițiativele de politici comunitare, acestea ar trebui să poată reflecta fenomenele ce se produc în economia comunitară aflată în schimbare, precum globalizarea, noile tendințe în materie de spirit antreprenorial, societatea informațională, comerțul cu servicii, inovația, modelele de comerț în evoluție și competitivitatea în lumina strategiei reînnoite de la Lisabona.

               (5)

               Un element esențial ce determină nevoia de statistici referitoare la întreprinderi și comerț îl reprezintă strategia reînnoită de la Lisabona, ale cărei obiective sunt promovarea competitivității economiei europene și realizarea unei creșteri puternice și durabile.

               (6)

               Aprofundarea integrării europene în numeroase domenii economice, inclusiv uniunea monetară europeană și sistemul vamal european, creează noi nevoi statistice referitoare la rolul monedei euro în tranzacțiile internaționale, ceea ce implică adaptarea sistemului statistic. Statisticile referitoare la întreprinderi și comerț ar trebui să răspundă acestor nevoi în mod corespunzător și să furnizeze la timp informații statistice de înaltă calitate privind modificările structurale ale economiei europene și întreprinderilor acesteia.

               (7)

               Statisticile referitoare la întreprinderi și comerț conțin mai multe domenii care ar trebui îmbunătățite, cum ar fi statisticile structurale de întreprindere, statisticile pe termen scurt, statisticile Prodcom, statisticile privind tehnologiile de informare și de comunicare și statisticile privind comerțul cu mărfuri între statele membre (Intrastat).

               (8)

               Autoritățile care răspund de statisticile referitoare la întreprinderi și comerț ar trebui să reproiecteze metodele de producere a statisticilor astfel încât sarcinile ce incumbă întreprinderilor să poată fi reduse, iar toate sursele disponibile și tehnologiile noi să poată fi folosite în mod eficient.

               (9)

               Nevoia de noi tipuri de indicatori poate rezulta din eforturile de modernizare a sistemului de producere de date statistice. Noi tipuri de indicatori care să furnizeze informațiile necesare ar putea fi obținute combinând statisticile existente referitoare la întreprinderi fără necesitatea de a mări sarcina de raportare ce incumbă întreprinderilor. Este probabil ca utilizarea de noi surse și accesul prin mijloace electronice să permită simplificarea procesului de colectare a datelor și, în același timp, să furnizeze mai multe informații. Potențialul statisticilor referitoare la întreprinderi trebuie să fie exploatat într-un mod mai eficient, iar calitatea informațiilor statistice trebuie să crească.

               (10)

               Institutele naționale de statistică ar trebui să se implice îndeaproape în modernizarea sistemelor de realizare a statisticilor, pentru evitarea costurilor duble și a birocrației.

               (11)

               Simplificarea sistemului Intrastat se înscrie în rândul eforturilor de reducere a exigențelor statistice și a sarcinii asupra întreprinderilor. Recenta decizie de reducere a ratei de acoperire va contribui la realizarea acestui obiectiv pe termen scurt. Pe termen lung vor fi luate în considerare alte posibilități de simplificare, inclusiv sistemul cu flux unic. Posibilitatea punerii în aplicare a respectivelor opțiuni de simplificare pe termen lung depinde de studii de fezabilitate și de alte acțiuni care vor fi realizate în conformitate cu prezenta decizie. Cu toate acestea, ar trebui avute în vedere considerațiile privind calitatea statisticilor, precum și costurile ridicate ale tranziției.

               (12)

               S-a efectuat o evaluare ex-ante, în conformitate cu principiul bunei gestiuni financiare, pentru a axa programul stabilit prin prezenta decizie pe imperativul de eficacitate în atingerea obiectivelor și pentru a integra constrângerile bugetare începând cu etapa de proiect a programului.

               (13)

               Prezenta decizie stabilește, pentru întreaga durată a programului, un pachet financiar care constituie referința principală pentru autoritatea bugetară, în cursul procedurii bugetare anuale, în sensul punctului 37 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (2).

               (14)

               Deoarece obiectivul prezentei decizii, și anume stabilirea unui program pentru modernizarea statisticilor europene referitoare la întreprinderi și comerț, nu poate fi realizat în mod satisfăcător de către statele membre deoarece modernizarea necoordonată ar duce la dublarea eforturilor, repetarea greșelilor și creșterea costurilor, și prin urmare, având în vedere amploarea statisticilor implicate, poate fi mai bine realizat la nivel comunitar, Comunitatea poate adopta măsuri, în conformitate cu principiul subsidiarității, astfel cum este prevăzut la articolul 5 din Tratat. În conformitate cu principiul proporționalității, astfel cum este enunțat la respectivul articol, prezenta decizie nu depășește ceea ce este necesar pentru atingerea acestui obiectiv.

               (15)

               Comitetul pentru programul statistic, instituit prin Decizia 89/382/CEE a Consiliului, Euratom (3), a fost consultat în conformitate cu articolul 3 din decizia menționată.

               (16)

               Regulamentul (CE) nr. 322/97 al Consiliului din 17 februarie 1997 privind statisticile comunitare (4) furnizează un cadru de referință pentru dispozițiile prezentei decizii.

               (17)

               Măsurile necesare pentru punerea în aplicare a prezentei decizii ar trebui să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei, (5)

         DECID:
   Articolul 1
   Instituirea programului
   (1)   Prin prezenta decizie se instituie un program pentru modernizarea statisticilor europene referitoare la întreprinderi și comerț (denumit în continuare „Programul MEETS”).
   (2)   Programul MEETS începe la 1 ianuarie 2009 și se încheie la 31 decembrie 2013.
   Articolul 2
   Domeniul de aplicare și obiective generale
   (1)   Măsurile stabilite de Programul MEETS se referă la producerea și difuzarea de statistici referitoare la întreprinderi și comerț în cadrul Comunității.
   (2)   Obiectivele generale ale Programului MEETS sunt următoarele:

               (a)

               revizuirea priorităților și elaborarea unor seturi țintă de indicatori pentru domenii noi (obiectivul 1);

               (b)

               asigurarea unui cadru simplificat pentru statisticile referitoare la întreprinderi (obiectivul 2);

               (c)

               sprijinirea aplicării unei metode mai eficiente de realizare a statisticilor referitoare la întreprinderi și comerț (obiectivul 3);

               (d)

               modernizarea sistemului de colectare a datelor referitoare la comerțul cu mărfuri între statele membre (denumit în continuare Intrastat) (obiectivul 4).

         Articolul 3
   Acțiuni
   Pentru a atinge obiectivele menționate la articolul 2 alineatul (2), trebuie pus în aplicare un set de acțiuni, după cum urmează:

               (a)

               revizuirea priorităților și elaborarea unor seturi țintă de indicatori pentru domenii noi (obiectivul 1):
               Acțiunea 1.1: identificarea domeniilor de o importanță mai redusă;
               Acțiunea 1.2: dezvoltarea unor domenii noi;

               (b)

               asigurarea unui cadru simplificat pentru statisticile referitoare la întreprinderi (obiectivul 2):
               Acțiunea 2.1: integrarea conceptelor și metodelor în cadrul juridic;
               Acțiunea 2.2: elaborarea statisticilor referitoare la grupurile de întreprinderi;
               Acțiunea 2.3: realizarea de anchete ale Comunității pentru a reduce sarcina asupra întreprinderilor;

               (c)

               sprijinirea aplicării unei metode mai eficiente de realizare a statisticilor referitoare la întreprinderi și comerț (obiectivul 3):
               Acțiunea 3.1: îmbunătățirea utilizării datelor deja existente în sistemul statistic și a posibilității de realizare a estimărilor;
               Acțiunea 3.2: îmbunătățirea utilizării datelor deja existente în economie;
               Acțiunea 3.3: elaborarea de instrumente vizând creșterea eficienței extragerii, transmiterii și prelucrării datelor;

               (d)

               modernizarea Intrastat (obiectivul 4):
               Acțiunea 4.1: armonizarea metodelor de îmbunătățire a calității în cadrul unui sistem Intrastat simplificat;
               Acțiunea 4.2: îmbunătățirea utilizării datelor administrative;
               Acțiunea 4.3: îmbunătățirea și facilitarea schimbului de date în cadrul Intrastat.

         Respectivele acțiuni menționate în prezentul articol sunt precizate în anexă și vor face obiectul unei descrieri detaliate în cadrul programelor de lucru anuale prevăzute la articolul 4.
   Articolul 4
   Programe de lucru anuale
   Programe de lucru anuale care să prevadă prioritățile acțiunilor aferente fiecărui obiectiv menționat la articolul 2 alineatul (2) precum și alocările bugetare acordate în temeiul prezentei decizii se adoptă în conformitate cu procedura menționată la articolul 5 alineatul (2).
   Articolul 5
   Comitetul
   (1)   Comisia este asistată de către Comitetul pentru programul statistic.
   (2)   Atunci când se face trimitere la prezentul alineat, se aplică articolele 4 și 7 din Decizia 1999/468/CE, având în vedere dispozițiile articolului 8.
   Perioada stabilită la articolul 4 alineatul (3) din Decizia 1999/468/CE este de trei luni.
   Articolul 6
   Evaluarea
   (1)   Comisia, în cooperare cu statele membre, evaluează în mod regulat activitățile efectuate în cadrul programului MEETS, pentru a evalua dacă au fost atinse obiectivele menționate la articolul 2 alineatul (2) și pentru a oferi instrucțiuni în vederea îmbunătățirii eficacității acțiunilor viitoare.
   (2)   Până la 31 decembrie 2010, iar ulterior în fiecare an până în 2013, Comisia înaintează Parlamentului European și Consiliului un raport privind punerea în aplicare a programului MEETS.
   Până la 31 iulie 2014, Comisia înaintează Parlamentului European și Consiliului un raport final privind punerea în aplicare a programului MEETS. Respectivul raport vizează evaluarea, ținând cont de cheltuielile suportate de Comunitate, a avantajelor obținute de Comunitate, statele membre și furnizorii și utilizatorii de date statistice prin acțiunile efectuate, în vederea identificării sectoarelor ce pot fi îmbunătățite.
   Articolul 7
   Finanțarea
   (1)   Pachetul financiar pentru punerea în aplicare a programului MEETS pentru perioada 2009-2013 se stabilește la 42 500 000 EUR.
   (2)   Creditele anuale sunt aprobate de autoritatea bugetară în limitele cadrului financiar.
   Articolul 8
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Strasbourg, 16 decembrie 2008.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         B. LE MAIRE

      (1)  Avizul Parlamentului European din 9 iulie 2008 (nepublicat încă în Jurnalul Oficial) și Decizia Consiliului din 18 noiembrie 2008.

      (2)  JO C 139, 14.6.2006, p. 1.

      (3)  JO L 181, 28.6.1989, p. 47.

      (4)  JO L 52, 22.2.1997, p. 1.

      (5)  JO L 184, 17.7.1999, p. 23.

      ANEXĂ
      DETALIEREA ACȚIUNILOR ENUMERATE LA ARTICOLUL 3

                  Obiectivul 1

                  :

                  Revizuirea priorităților și elaborarea unor seturi țintă de indicatori pentru domenii noi
                  Acțiunea 1.1: Identificarea domeniilor de o importanță mai redusă

                              —

                              Într-o lume aflată în schimbare, nevoile statistice trebuie reexaminate periodic, întrucât apar nu numai nevoi statistice noi, dar alte nevoi devin mai puțin importante sau chiar depășite. Prin urmare, se vor efectua revizuiri periodice ale priorităților, în strânsă cooperare cu statele membre, pentru a identifica domeniile și caracteristicile care nu mai sunt prioritare și care pot astfel să fie eliminate dintre cerințele juridice. Astfel de revizuiri vor urmări simplificarea cerințelor statistice și reducerea sarcinii de răspuns. Comisia poate lua măsuri pentru realizarea de studii externe în acest sector.

                        Acțiunea 1.2: Dezvoltarea unor domenii noi

                              —

                              Într-un mediu economic aflat în schimbare este important să se definească domeniile prioritare pentru statistică, precum comerțul cu servicii, globalizarea și spiritul antreprenorial și să se ajungă la un acord la nivel comunitar asupra unei serii țintă de indicatori pentru fiecare domeniu prioritar. În măsura în care este posibil, acești indicatori trebuie armonizați cu statisticile internaționale.

                              —

                              Statisticile trebuie elaborate în mod eficient și să fie comparabile. Din acest motiv, statisticile europene vor fi modernizate, respectându-se cu strictețe principiul coerenței și al posibilității de comparare a datelor pentru perioadele vizate. Prin urmare, trebuie întreprinse acțiuni în cadrul sistemului statistic european pentru a elabora definiții armonizate ale caracteristicilor și indicatorilor recent identificați.

                              —

                              După ce s-a ajuns la un acord asupra seriilor țintă de indicatori și a definițiilor armonizate ale acestora, vor fi necesare acțiuni suplimentare în vederea elaborării și testării procedeelor de producere a statisticilor în domeniile prioritare.

                              —

                              Pentru a contribui la dezvoltarea de noi domenii și serii țintă de indicatori, Comisia va iniția studii, va organiza seminarii și va susține din punct de vedere financiar elaborarea unor metode și procedee de colectare a noilor date statistice.

                  Obiectivul 2

                  :

                  Asigurarea unui cadru simplificat pentru statisticile referitoare la întreprinderi
                  Acțiunea 2.1: Integrarea conceptelor și metodelor în cadrul juridic

                              —

                              Statisticile europene sunt elaborate în conformitate cu legislația comunitară, dezvoltată pe parcursul mai multor ani. Pentru a garanta coerența, este necesară o reexaminare a legislației respective. Prin urmare, Comisia poate lua măsuri pentru realizarea de studii externe care să vizeze revizuirea actelor juridice existente în scopul de a furniza un cadru juridic armonizat pentru diferitele domenii ale statisticilor referitoare la întreprinderi și comerț.

                              —

                              Statisticile implică o serie de probleme transversale. De exemplu există mai multe domenii statistice privind ocuparea forței de muncă și pot descrie același fenomen din perspective diferite. Comisia, prin urmare, va lua măsuri pentru realizarea de studii externe pentru a asigura o armonizare a metodologiilor utilizate între domeniile statistice relevante. Va fi acordat sprijin financiar pentru proiectele statelor membre în acest sector.

                              —

                              Este important să se garanteze coerența între diferitele domenii ale statisticilor referitoare la întreprinderi și comerț. Coerența se poate referi la relația dintre statisticile privind comerțul cu mărfuri și cele privind balanța de plăți, dar și la aceea dintre statisticile structurale de întreprindere și cele referitoare la comerț. Comisia va lua măsuri pentru realizarea unor studii externe și va fi acordat sprijin financiar pentru proiectele statelor membre în acest sector.

                        Acțiunea 2.2: Elaborarea statisticilor referitoare la grupurile de întreprinderi

                              —

                              Comisia a lansat o inițiativă de stabilire a unui registru comunitar al grupurilor de întreprinderi multinaționale. Un astfel de registru reprezintă o bază esențială pentru producerea de statistici armonizate privind globalizarea economiei. Activitățile din cadrul acestei acțiuni vor avea ca scop finalizarea registrului. Comisia va lua măsuri pentru realizarea unor studii externe în acest sector.

                              —

                              Crearea unui astfel de registru nu este suficientă, prin urmare acțiunile efectuate în statele membre vor fi sprijinite financiar pentru a elabora metode mai eficiente de colectare a datelor pentru grupuri de întreprinderi și a ilustra importanța acestora pentru comerțul internațional.

                              —

                              În ceea ce privește utilizarea registrului comunitar al grupurilor de întreprinderi multinaționale, statisticile europene vor trebui să adopte o nouă abordare, astfel încât va deveni important să se instituie anchete comunitare specifice privind grupurile de întreprinderi. Comisia va lua măsuri pentru realizarea unor studii externe și va fi acordat sprijin financiar pentru proiectele statelor membre în acest sector.

                        Acțiunea 2.3: Realizarea de anchete ale Comunității pentru a reduce sarcina asupra întreprinderilor

                              —

                              Pentru a evidenția noile nevoi și pe cele care apar în materie de statistici comunitare, pot fi realizate anchete comunitare specifice ad-hoc. Aceste anchete vor fi instituite prin studii externe pentru care au fost luate măsuri de către Comisie și prin sprijin financiar față de statele membre.

                              —

                              Pentru a valorifica economiile posibile legate de introducerea planurilor comunitare de eșantionare în statisticile periodice, Comisia va lua măsuri pentru realizarea de studii externe pentru a identifica domeniile în care agregatele comunitare ar fi suficiente și pentru a elabora metode noi de colectare a datelor în aceste domenii. Va fi acordat de asemenea sprijin financiar pentru a permite statelor membre să își ajusteze sistemele de colectare a datelor. Cu toate acestea, nu există un tip standard de planuri comunitare de eșantionare și, drept urmare, planurile comunitare de eșantionare vor fi adaptate în funcție de împrejurări.

                  Obiectivul 3

                  :

                  Sprijinirea aplicării unei metode mai eficiente de realizare a statisticilor referitoare la întreprinderi și comerț
                  Acțiunea 3.1: Îmbunătățirea utilizării datelor deja existente în sistemul statistic și a posibilității de realizare a estimărilor

                              —

                              Scopul final al acestei acțiuni este crearea unor seturi de date complet integrate pentru statistici referitoare la întreprinderi și comerț la nivel de microdate – o abordare statistică de tip „depozit de date”. Pentru a obține acest lucru, statele membre vor fi sprijinite financiar pentru a pune în legătură seturile de date sau de microdate din diferite domenii ale statisticilor referitoare la întreprinderi și comerț, precum registrele întreprinderilor și registrele de comerț și pentru a corela statisticile structurale de întreprindere cu statisticile referitoare la cercetare și dezvoltare și statisticile privind societatea informațională.

                              —

                              Se vor efectua studii metodologice privind procese noi de lucru pentru a îmbunătăți utilizarea culegerilor de date în curs, de exemplu, în vederea evaluării impactului tehnologiei informației și comunicării (TIC) asupra rezultatelor întreprinderilor corelând date din diferite surse.

                              —

                              Îmbunătățirea metodei de colectare a datelor are drept scop reducerea sarcinii asupra întreprinderilor. Trebuie să se asigure faptul că institutele de statistică folosesc cât mai eficient informațiile culese. Prin urmare, va fi acordat un sprijin financiar pentru realizarea de studii metodologice vizând optimizarea dimensiunii eșantioanelor și combinarea utilizării acestora cu alte surse și metode de estimare conexe. Acest sprijin financiar poate fi de asemenea acordat pentru studii de calitate în cazurile în care unele întreprinderi (de exemplu, întreprinderile mici și mijlocii) sunt excluse din anchetele statistice și pentru elaborarea unor metode adecvate și armonizate de evaluare.

                        Acțiunea 3.2: Îmbunătățirea utilizării datelor deja existente în economie

                              —

                              Câteodată, informațiile statistice sunt colectate de două ori. O dată în scop administrativ, precum impozitarea, iar apoi în scop statistic în cadrul anchetelor. Această dublă sarcină va fi evitată pe cât posibil. Prin urmare, programul MEETS va sprijini financiar proiectele privind utilizarea datelor administrative în scop statistic, inclusiv conturile întreprinderilor, ajutând statele membre să treacă de la anchete statistice la utilizarea datelor administrative, asigurând în același timp date de înaltă calitate.

                              —

                              În cadrul întreprinderilor, este justificat să se promoveze integrarea sistemelor contabile și a raportării statistice, simplificând astfel furnizarea datelor în scop statistic. Comisia va lua măsuri pentru realizarea de studii externe și va fi acordat sprijin financiar pentru proiectele statelor membre în acest sector.

                        Acțiunea 3.3: Elaborarea de instrumente vizând creșterea eficienței extragerii, transmiterii și prelucrării datelor

                              —

                              Noua TIC oferă posibilități de raportare simplificată. Acest lucru poate fi efectuat prin folosirea conturilor întreprinderilor și a altor rapoarte financiare întocmite în conformitate cu standardele internaționale de contabilitate, și a unor standarde tehnice adecvate pentru astfel de rapoarte, inclusiv eXtensible Business Reporting Language (XBRL). Se vor lua măsuri pentru a sprijini financiar acțiunile care facilitează transferul de date între întreprinderi și autoritățile naționale de statistică.

                              —

                              Va fi susținută o utilizare mai eficientă a instrumentelor TIC pentru a facilita schimbul de informații între Comisie și statele membre. Mai mult, este necesar să se continue elaborarea de instrumente de validare, de detectare a erorilor, de corectare, de analizare și de editare. Va fi acordat sprijin financiar pentru proiectele statelor membre în acest sector.

                              —

                              Luând în considerare tendința actuală de simplificare a formalităților vamale pentru export și import, va fi acordat sprijin financiar acțiunilor menite să faciliteze schimbul, prelucrarea și difuzarea de statistici detaliate și de calitate referitoare la comerț.

                  Obiectivul 4

                  :

                  Modernizarea Intrastat
                  Acțiunea 4.1: Armonizarea metodelor de îmbunătățire a calității în cadrul unui sistem Intrastat simplificat

                              —

                              Va fi acordat sprijin financiar acțiunilor efectuate în statele membre menite să elaboreze instrumente și metode vizând îmbunătățirea calității datelor și a sistemului de colectare a datelor.

                              —

                              Va fi acordat sprijin financiar acțiunilor efectuate în statele membre menite să reducă asimetriile prin evitarea clasificărilor eronate, prin armonizarea estimărilor, a sistemelor de colectare și de prelucrare, a regulilor de manipulare a datelor confidențiale, a pragurilor și a metodelor de adaptare.

                        Acțiunea 4.2: Îmbunătățirea utilizării datelor administrative

                              —

                              Se va încuraja reutilizarea datelor administrative raportate de către întreprinderi în alte scopuri (în special declarații de TVA și contabilitate). Va fi acordat sprijin financiar acțiunilor din acest sector, inclusiv pentru elaborarea de instrumente și proceduri TIC.

                        Acțiunea 4.3: Îmbunătățirea și facilitarea schimbului de date în cadrul Intrastat

                              —

                              Este vital să se continue elaborarea de instrumente și metode destinate schimbului de date în cadrul unui sistem centralizat. Este necesar să se elaboreze instrumente de validare, de detectare a erorilor, de corectare, de analizare și de editare în domeniul statisticilor privind comerțul intracomunitar. Va fi acordat sprijin financiar acțiunilor care se concentrează asupra aspectelor juridice și tehnice ale schimbului de date între statele membre.


title: Decizia Consiliului din 24 septembrie 2004 privind regimul aplicabil experților și militarilor naționali detașați în cadrul Agenției Europene de Apărare

text:
               01/Volumul 08

               RO

               Jurnalul Ofícial al Uniunii Europene

               358

         32004D0677

               L 310/64

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 24 septembrie 2004
   privind regimul aplicabil experților și militarilor naționali detașați în cadrul Agenției Europene de Apărare
   (2004/677/CE)
   CONSILIUL UNIUNII EUROPENE,
   având în vedere Acțiunea comună 2004/551/PESC a Consiliului din 12 iulie 2004 privind instituirea Agenției Europene de Apărare (1) și, în special, articolul 11 alineatul (3) punctul 3.2 al acesteia,
   întrucât:

               (1)

               Experții naționali detașați (denumiți în continuare „END”) și membrii personalului militar național detașat ar trebui să permită Agenției Europene de Apărare (denumită în continuare „agenția”) să beneficieze de cunoștințele și experiența profesională de înalt nivel ale acestora, în special în domeniile în care o astfel de competență nu este disponibilă imediat.

               (2)

               END ar trebui să favorizeze schimbul de experiență și cunoștințe profesionale în domeniul dezvoltării capacităților de apărare, cercetării, achizițiilor și armamentului prin repartizarea temporară în cadrul agenției a unor experți din administrațiile statelor membre,

         DECIDE:
   CAPITOLUL I
   DISPOZIȚII GENERALE
   Articolul 1
   Domeniu de aplicare
   (1)   Prezentul regim se aplică END detașați în cadrul agenției de către un stat membru participant la agenție.
   (2)   Persoanele care intră sub incidența prezentului regim rămân în serviciul angajatorului lor pe perioada detașării și continuă să fie remunerate de către angajatorul respectiv.
   (3)   Agenția recrutează END în funcție de necesități și de posibilitățile bugetare. Directorul executiv al agenției stabilește normele privind o astfel de recrutare, cu acordul Comitetului Director al agenției.
   (4)   END trebuie să aibă cetățenia unui stat membru și recrutarea acestora se va face pe o bază geografică cât mai largă posibil dintre resortisanții statelor membre participante. Statele membre și agenția cooperează pentru a asigura, pe cât posibil, un echilibru între femei și bărbați și pentru a respecta principiul șanselor egale.
   (5)   Detașarea se pune în aplicare printr-un schimb de scrisori între directorul executiv al agenției și reprezentanța permanentă a statului membru în cauză. O copie a regimului aplicabil END în cadrul agenției se anexează la schimbul de scrisori.
   (6)   END ar trebui să provină din guverne, ministere sau agenții guvernamentale ale statelor membre.
   Articolul 2
   Durata detașării
   (1)   Durata detașării nu poate fi mai mică de șase luni, nici nu poate depăși trei ani și poate fi reînnoită succesiv pentru o perioadă totală care nu depășește patru ani.
   (2)   Durata prevăzută a detașării se stabilește odată cu punerea la dispoziție, în cadrul schimbului de scrisori menționat la articolul 1 alineatul (5). Aceeași procedură se aplică și în cazul reînnoirii perioadei de detașare.
   (3)   Un END care a fost deja detașat în cadrul agenției poate fi detașat din nou, în conformitate cu normele interne care stabilesc perioadele maxime pentru care respectivele persoane pot fi prezente în departamentele agenției și sub rezerva următoarelor condiții:

               (a)

               END trebuie să continue să îndeplinească condițiile pentru detașare;

               (b)

               o perioadă de cel puțin trei ani trebuie să fi trecut între sfârșitul perioadei de detașare precedente și următoarea perioadă de detașare; această dispoziție nu împiedică agenția să accepte detașarea unui END a cărui detașare inițială a durat mai puțin de patru ani, însă în acest caz, noua detașare nu va depăși partea rămasă din perioada de patru ani.

         Articolul 3
   Locul detașării
   Locul detașării se află la sediul agenției sau acolo unde este localizată direcția/unitatea agenției la care este repartizat END.
   Articolul 4
   Sarcini
   (1)   END execută misiunea, îndeplinesc obligațiile și sarcinile care le-au fost atribuite de directorul executiv al agenției.
   Sarcinile îndeplinite sunt definite printr-un acord comun între agenție și administrația națională care detașează expertul național în interesul agenției și ținând seama de calificările candidatului.
   (2)   END participă la misiuni și reuniuni doar:

               (a)

               în cazul în care îl însoțește pe șeful agenției sau pe un agent temporar sau

               (b)

               în cazul în care este singur, numai în calitate de observator sau numai în scopul informării.

         Directorul executiv al agenției poate acorda o derogare de la această normă pe baza unui mandat acordat END, după ce s-a verificat că nu există nici un conflict de interese potențial. Cu excepția cazului în care s-a acordat un mandat special de către directorul executiv al agenției, sub autoritatea șefului agenției, END nu poate să angajeze agenția față de exterior.
   (3)   Agenția este singura responsabilă de aprobarea rezultatelor sarcinilor îndeplinite de END.
   (4)   Agenția, angajatorul END și END depun toate eforturile pentru a evita orice conflict de interese sau apariția unui asemenea conflict cu privire la sarcinile END în timpul detașării. În acest scop, agenția informează în timp util END și pe angajatorul acestuia cu privire la sarcinile prevăzute și cere fiecăruia dintre aceștia să confirme în scris că nu cunosc nici un motiv pentru care END nu i s-ar putea repartiza sarcinile respective. END i se cere în special să declare orice potențial conflict între aspecte ale situației sale familiale (în special activitățile profesionale ale membrilor apropiați ai familiei sale sau interese financiare importante proprii sau ale membrilor apropiați ai familiei) și sarcinile prevăzute în timpul detașării.
   Angajatorul și END se obligă să notifice agenției orice schimbare care, în timpul detașării, ar putea da naștere unui asemenea conflict.
   (5)   În cazul în care agenția consideră că natura sarcinilor încredințate END necesită măsuri de precauție speciale în materie de securitate, o autorizație de securitate se obține înainte de detașarea END.
   (6)   În cazul nerespectării dispozițiilor alineatelor (2), (3) și (4) din prezentul articol, agenția poate încheia detașarea END în conformitate cu dispozițiile articolului 8.
   Articolul 5
   Drepturi și obligații
   (1)   În timpul perioadei de detașare:

               (a)

               END își îndeplinește sarcinile și se comportă ținând seama numai de interesele agenției;

               (b)

               END se abține de la orice acțiune, în special de la orice exprimare publică a opiniilor, care ar putea aduce atingere demnității funcției sale;

               (c)

               orice END căruia, în timpul exercitării sarcinilor sale, i se cere să ia o decizie cu privire la abordarea sau soluționarea unei probleme în care are un interes personal care îi poate compromite independența, informează șeful departamentului la care este repartizat;

               (d)

               END, singur sau împreună cu alte persoane, nu publică și nu determină publicarea vreunui text care se referă la activitatea agenției sau a Uniunii Europene fără să fi obținut autorizația pentru aceasta în conformitate cu condițiile și normele în vigoare în cadrul agenției. Autorizația poate fi refuzată numai în cazul în care publicarea prevăzută este de natură să aducă atingere intereselor agenției sau ale Uniunii Europene;

               (e)

               toate drepturile aferente oricăror lucrări efectuate de END în îndeplinirea sarcinilor sale sunt proprietatea agenției;

               (f)

               END domiciliază la locul detașării sau la o distanță de acesta care nu împiedică exercitarea corespunzătoare a funcțiilor sale;

               (g)

               END trebuie să îl sprijine și să îl consilieze pe superiorul pe lângă care este detașat și răspunde în fața acestui superior de îndeplinirea sarcinilor care i-au fost încredințate.

               (h)

               în exercitarea sarcinilor sale, END nu acceptă nici o instrucțiune din partea angajatorului său sau din partea guvernului național. Nu efectuează nici o activitate pentru angajatorul său sau pentru guvern, nici pentru orice altă persoană, societate privată sau administrație publică.

         (2)   Atât în timpul, cât și după perioada de detașare, END trebuie să dea dovadă de cea mai mare discreție cu privire la toate faptele și informațiile care ajung la cunoștința sa în cursul sau în legătură cu îndeplinirea sarcinilor sale. Acesta nu divulgă, sub nici o formă, nici unei persoane neautorizate, nici un document sau informație care nu au fost făcută publică în mod legal și nici nu le folosește în beneficiul personal.
   (3)   La încheierea detașării, END are în continuare obligația de a acționa cu integritate și discreție în îndeplinirea noilor sarcini care îi sunt încredințate și în acceptarea anumitor posturi sau avantaje.
   În acest scop, în cei trei ani care urmează perioadei de detașare, END informează fără întârziere agenția cu privire la orice obligații sau sarcini pe care trebuie să le îndeplinească pentru angajatorul său care ar putea da naștere unui conflict de interese referitor la sarcinile pe care le-a dus la îndeplinire în timpul detașării.
   (4)   END se supune normelor de securitate în vigoare în cadrul agenției.
   (5)   Nerespectarea dispozițiilor prezentului articol în timpul perioadei de detașare dă dreptul agenției să încheie detașarea END în temeiul articolului 8.
   Articolul 6
   Nivelul, experiența profesională și cunoștințele lingvistice
   (1)   Pentru a putea fi detașat în cadrul agenției, END trebuie sa aibă o experiență profesională de minim trei ani cu normă întreagă în funcții administrative, științifice, tehnice, consultative sau de supraveghere echivalente cu cele din categoriile AD5-AD16 și AST5-AST11, astfel cum sunt definite de Statutul funcționarilor Comunităților Europene și Regimul aplicabil celorlalți agenți ai Comunităților prevăzut de Regulamentul (CEE, Euratom, CECO) nr. 259/68 (2), denumit în continuare „statutul”. Înaintea detașării, angajatorul END furnizează agenției o declarație privind angajarea expertului care să acopere ultimele douăsprezece luni.
   (2)   END trebuie să posede o cunoaștere aprofundată a unei limbi comunitare, precum și cunoașterea satisfăcătoare a unei a doua limbi comunitare, în scopul îndeplinirii sarcinilor sale.
   Articolul 7
   Suspendarea detașării
   (1)   Agenția poate autoriza suspendări ale detașării și preciza condițiile acestora. Pe durata acestor suspendări:

               (a)

               indemnizațiile menționate la articolele 15 și 16 nu se plătesc;

               (b)

               cheltuielile menționate la articolele 18 și 19 se rambursează numai în cazul în care suspendarea se face la cererea agenției.

         (2)   Agenția informează angajatorul END.
   Articolul 8
   Încheierea detașării
   (1)   Sub rezerva dispozițiilor alineatului (2), detașarea poate fi încheiată la cererea agenției sau a angajatorului END, cu condiția acordării unui preaviz de trei luni. Detașarea poate fi încheiată și la cererea END, cu condiția acordării unui preaviz de aceeași durată și sub rezerva acordului agenției.
   (2)   În anumite circumstanțe excepționale detașarea poate fi încheiată fără preaviz:

               (a)

               de angajatorul END, în cazul în care interesele esențiale ale angajatorului o cer;

               (b)

               prin acord între agenție și angajator, la cererea adresată de END ambelor părți, în cazul în care interesele esențiale, personale sau profesionale, ale END, o cer;

               (c)

               de agenție, în cazul nerespectării de către END a obligațiilor care îi revin în conformitate cu prezentele norme. END i se oferă în prealabil ocazia de a-și prezenta apărarea.

         (3)   În cazul încheierii detașării în temeiul alineatului (2) litera (c), agenția informează de îndată angajatorul cu privire la aceasta.
   CAPITOLUL II
   CONDIȚIILE DE LUCRU
   Articolul 9
   Asigurările sociale
   (1)   Înaintea începerii perioadei de detașare, angajatorul de la care expertul național este detașat certifică agenției că, pe perioada detașării, END va rămâne sub incidența legislației în materie de asigurări sociale care se aplică administrației publice unde este angajat END și care își va asuma responsabilitatea pentru cheltuielile efectuate în străinătate.
   (2)   De la începerea detașării sale, END este asigurat de agenție împotriva riscului de accidente. Agenția îi furnizează o copie a condițiilor acestei asigurări în ziua în care acesta se prezintă la serviciul direcției/unității competente pentru a încheia formalitățile legate de detașare.
   Articolul 10
   Programul de lucru
   (1)   END se supune normelor în vigoare în cadrul agenției cu privire la programul de lucru. Aceste norme pot fi modificate de directorul executiv al agenției în cazul în care departamentul o necesită.
   (2)   END lucrează cu normă întreagă pe toată durata detașării.
   (3)   END poate avea un program de lucru flexibil numai în cazul în care acesta este autorizat de către departamentul agenției unde este repartizat. Autorizația este transmisă, pentru informare, unității relevante a agenției.
   (4)   Indemnizațiile în vigoare în cadrul agenției pentru munca în schimburi pot fi acordate END.
   Articolul 11
   Absența din cauză de boală sau accident
   (1)   În cazul absenței din cauză de boală sau accident, END își anunță superiorul cât mai curând posibil, indicând adresa sa prezentă. În cazul în care lipsește mai mult de trei zile, END trebuie să prezinte un certificat medical și i se poate cere să se supună unui control medical organizat de agenție.
   (2)   Atunci când absențele din cauză de boală sau accident de mai puțin de trei zile depășesc un total de douăsprezece zile într-o perioadă de douăsprezece luni, END i se cere să prezinte un certificat medical pentru orice altă absență pe motiv de boală.
   (3)   În cazul în care concediul medical depășește o lună sau perioada de serviciu efectuată de END, luându-se în considerare cea mai lungă perioadă dintre cele două, indemnizațiile prevăzute la articolul 15 alineatele (1) și (2) se suspendă automat. Prezenta dispoziție nu se aplică în caz de boală legate de sarcină. Concediul medical nu poate fi prelungit peste durata detașării persoanei în cauză.
   (4)   Cu toate acestea, un END care este victima unui accident la locul de muncă survenit în timpul detașării continuă să primească integral indemnizațiile prevăzute la articolul 15 alineatele (1) și (2) pe întreaga durată a incapacității sale de muncă și până la încheierea perioadei de detașare.
   Articolul 12
   Concediul anual, concediile speciale și zilele libere
   (1)   END are dreptul la două zile lucrătoare și jumătate de concediu pe lună completă de serviciu (30 de zile pe an calendaristic).
   (2)   Concediul se acordă sub rezerva unei autorizații prealabile a direcției/unității la care este repartizat END.
   (3)   END i se poate acorda, pe baza unei cereri justificate, un concediu special în următoarele cazuri:

               —

               căsătoria END: două zile;

               —

               boală gravă a soțului/soției: până la trei zile;

               —

               decesul soțului/soției: patru zile;

               —

               boală gravă a unei rude pe linie ascendentă: până la două zile pe an;

               —

               decesul unei rude pe linie ascendentă: două zile;

               —

               nașterea unui copil: două zile;

               —

               boală gravă a unui copil: până la două zile pe an;

               —

               decesul unui copil: patru zile.

         (4)   La cererea justificată în mod corespunzător a angajatorului END, se pot acorda până la două zile de concediu special de către agenție într-o perioadă de douăsprezece luni. Cererile sunt examinate caz cu caz.
   (5)   Nu se efectuează rambursări pentru zilele de concediu anual care nu sunt luate până la sfârșitul perioadei de detașare.
   Articolul 13
   Concediul de maternitate
   (1)   În cazul maternității, se acordă END un concediu de maternitate de șaisprezece săptămâni, pe durata căruia aceasta va primi indemnizațiile prevăzute la articolul 15.
   (2)   În cazul alăptării, END i se poate acorda la cerere, pe baza unui certificat medical care atestă acest fapt, un concediu special de maxim patru săptămâni care se calculează de la sfârșitul concediului de maternitate, perioadă pe durata căreia aceasta va primi indemnizațiile prevăzute la articolul 15.
   (3)   În cazul în care legislația națională a angajatorului END prevede un concediu de maternitate mai lung, detașarea se suspendă pentru perioada care depășește concediul acordat de agenție. În acest caz, o perioadă echivalentă cu perioada de suspendare se adaugă la sfârșitul detașării, în cazul în care interesele agenției o justifică.
   (4)   END poate, ca alternativă, să ceară o suspendare a detașării care să acopere întreaga perioadă acordată pentru concediul de maternitate și de alăptare. În acest caz, o perioadă echivalentă cu perioada de suspendare se adaugă la sfârșitul detașării, în cazul în care interesele agenției o justifică.
   Articolul 14
   Gestionarea și controlul
   Gestionarea și controlul concediilor intră în sarcina administrației agenției. Controlul timpului de lucru și al absențelor îi revine direcției/unității la care este repartizat END.
   CAPITOLUL III
   INDEMNIZAȚII ȘI CHELTUIELI
   Articolul 15
   Diurna
   (1)   END are dreptul, pentru întreaga perioadă de detașare, la o diurnă, echivalentă cu indemnizația plătită unui expert național detașat la Secretariatul General al Consiliului Uniunii Europene.
   (2)   În cazul în care END nu a beneficiat de rambursarea cheltuielilor de mutare, din partea agenției sau a angajatorului, i se plătește o indemnizație lunară suplimentară, care este echivalentă cu indemnizația plătită unui expert național detașat la Secretariatul General al Consiliului. Această indemnizație se plătește lunar la termenul stabilit.
   (3)   Aceste indemnizații se plătesc pentru perioadele de misiune, concediu anual, concediu de maternitate, concediu special și zile libere acordate de agenție.
   (4)   END care, în cursul celor trei ani care se încheie cu șase luni înainte de detașarea acestora, au avut domiciliul obișnuit sau și-au desfășurat activitatea profesională principală la o distanță mai mică sau egală cu 150 km față de locul detașării beneficiază de o diurnă în conformitate cu alineatul (1). În sensul prezentei dispoziții, circumstanțele care decurg din activitatea efectuată de END pentru un stat altul decât cel al locului detașării sau pentru o organizație internațională nu se iau în considerare.
   (5)   La începutul detașării sale, END primește un avans a cărui valoare este echivalentă cu 75 de zile de diurnă, iar dreptul la o altă diurnă încetează pentru perioada corespunzătoare. În cazul în care detașarea în cadrul agenției se încheie înaintea expirării perioadei de care se ține seama pentru calcularea avansului, END este obligat să returneze suma corespunzătoare perioadei rămase.
   (6)   La efectuarea schimbului de scrisori prevăzut la articolul 1 alineatul (5), agenția este informată cu privire la orice indemnizație similară cu cea menționată la alineatul (1) din prezentul articol primită de END. Orice astfel de sume se deduc din indemnizația plătită de agenție în temeiul alineatului (1).
   (7)   Diurnele și indemnizațiile lunare se ajustează în fiecare an, fără efect retroactiv, pe baza adaptării salariilor de bază ale funcționarilor Comunității de la Bruxelles și Luxemburg.
   (8)   Pentru END detașați la un birou de legătură al agenției, diurnele menționate în prezentul articol pot fi înlocuite cu o indemnizație pentru locuință în cazul în care circumstanțe specifice ale țării de detașare justifică acest lucru, sub rezerva unei decizii motivate a directorului executiv al agenției.
   Articolul 16
   Indemnizația forfetară suplimentară
   (1)   Cu excepția cazului în care domiciliul unui END se află la o distanță mai mică sau egală cu 150 km față de locul detașării, acesta primește, după caz, o indemnizație forfetară suplimentară egală cu diferența dintre salariul anual brut (minus alocațiile familiale) plătit de angajatorul său la care se adaugă diurnele plătite de agenție și salariul de bază al unui funcționar de gradul AD7 sau AST5, nivelul 1, în funcție de categoria în care este asimilat.
   (2)   Această indemnizație se ajustează o dată pe an, fără efect retroactiv, pe baza adaptării salariilor de bază ale funcționarilor Comunității.
   Articolul 17
   Domiciliul
   (1)   În sensul prezentelor norme, domiciliul este considerat locul unde END își îndeplinea sarcinile pentru angajator imediat înaintea detașării. Locul detașării este locul unde se află direcția/unitatea agenției la care este repartizat END. Ambele locuri sunt menționate în schimbul de scrisori prevăzut la articolul 1 alineatul (5).
   (2)   În cazul în care, în momentul detașării ca END, un expert național este deja detașat în numele angajatorului său în alt loc decât acela unde se află sediul central al acestuia din urmă, se consideră domiciliu acela dintre cele două locuri care este cel mai apropiat de locul detașării.
   (3)   Domiciliul este considerat ca fiind locul detașării în cazul în care:

               (a)

               în cursul celor trei ani care se încheie cu șase luni înainte de detașare, END a avut domiciliul obișnuit sau și-a desfășurat activitatea principală la o distanță mai mică sau egală cu 150 km față de locul detașării sau

               (b)

               în momentul cererii de detașare din partea agenției locul detașării este domiciliul principal al soțului/soției END sau al copilului (copiilor) aflat (aflați) în întreținerea sa.

         În acest scop, END cu domiciliul aflat la o distanță mai mică sau egală cu 150 km de locul detașării este considerat ca având reședința în acel loc.
   (4)   În scopul aplicării prezentului articol, circumstanțele care decurg din activitatea efectuată de END pentru un stat, altul decât cel al locului detașării, nu se iau în considerare.
   Articolul 18
   Cheltuielile de călătorie
   (1)   END cu domiciliul situat la o distanță mai mare de 150 km de locul detașării are dreptul la rambursarea cheltuielilor de călătorie:

               (a)

               pentru el însuși/ea însăși:

                           —

                           de la domiciliu la locul detașării la începutul perioadei de detașare;

                           —

                           de la locul detașării la domiciliu la sfârșitul perioadei de detașare;

               (b)

               pentru soțul și copiii aflați în întreținere, cu condiția ca aceștia să locuiască cu END și mutarea să fie rambursată de agenție:

                           —

                           la începutul detașării, la mutarea de la domiciliu la locul detașării;

                           —

                           la sfârșitul detașării, de la locul detașării la domiciliu.

         (2)   Cu excepția cazului în care călătoria se face cu avionul, suma rambursată este forfetară, limitată la costul unei călătorii cu trenul la tariful de clasa a doua, fără suplimente. Aceasta se aplică și călătoriilor cu mașina. În cazul în care călătoria cu trenul depășește 500 km sau în cazul în care itinerarul standard implică traversarea unei mări, călătoria cu avionul poate fi rambursată în limita costului efectiv al unui bilet la preț redus (PEX sau APEX), pe baza prezentării biletelor și a tichetelor de îmbarcare.
   (3)   Prin derogare de la dispozițiile alineatului (1), END care dovedesc că și-au schimbat locul unde își vor desfășura activitatea principală după încheierea detașării au dreptul la rambursarea cheltuielilor de călătorie până la locul respectiv în cadrul limitelor menționate anterior. Rambursarea nu poate implica plata unei sume mai mari decât cea la care END are dreptul în cazul întoarcerii la domiciliu.
   (4)   În cazul în care END a efectuat mutarea de la domiciliu la locul detașării, acesta va avea dreptul în fiecare an la o sumă forfetară egală cu costul unei călătorii dus-întors de la locul detașării la domiciliu pentru sine, soț/soție și copiii aflați în întreținere, pe baza dispozițiilor în vigoare în cadrul agenției.
   Articolul 19
   Cheltuielile de mutare
   (1)   Sub rezerva aplicării dispozițiilor articolului 15 alineatul (4) teza a doua, END poate să își mute efectele personale de la domiciliu la locul detașării, pe cheltuiala agenției, după obținerea autorizației prealabile, în conformitate cu normele în vigoare în cadrul agenției privind rambursarea cheltuielilor de mutare, cu condiția ca următoarele condiții să fie îndeplinite:

               (a)

               perioada inițială de detașare trebuie să fie de trei ani;

               (b)

               domiciliul END trebuie să se afle o distanță mai mare sau egală cu 100 km de locul detașării;

               (c)

               mutarea trebuie să aibă loc în șase luni de la data începerii detașării;

               (d)

               autorizația trebuie cerută cu cel puțin două luni înainte de data prevăzută pentru mutare;

               (e)

               cheltuielile de mutare nu sunt rambursate de angajator;

               (f)

               END trebuie să trimită agenției originalele devizelor, chitanțelor și facturilor, precum și o adeverință din partea angajatorului END prin care acesta confirmă că nu suportă cheltuielile de mutare.

         (2)   Sub rezerva dispozițiilor alineatelor (3) și (4), în cazul în care mutarea la locul detașării a fost rambursată de agenție, END are dreptul, la încheierea detașării, după obținerea unei autorizații prealabile, la rambursarea cheltuielilor de mutare de la locul detașării la domiciliu, în conformitate cu normele în vigoare în acel moment în cadrul agenției, privind rambursarea cheltuielilor de mutare, în măsura în care sunt îndeplinite condițiile prevăzute la alineatul (1) literele (d), (e) și (f), precum și următoarele condiții:

               (a)

               mutarea nu poate avea loc mai devreme de trei luni înaintea încheierii detașării;

               (b)

               mutarea trebuie să fie terminată în șase luni de la încheierea detașării.

         (3)   END a cărui detașare se încheie la cererea sa sau la cererea angajatorului în decurs de doi ani de la începerea detașării nu are dreptul la rambursarea cheltuielilor de mutare la domiciliu.
   (4)   În cazul în care END dovedește că locul unde își va desfășura activitatea principală după încheierea detașării s-a schimbat, are dreptul la rambursarea cheltuielilor de mutare către acel loc, cu condiția ca acestea să nu depășească suma care ar fi fost plătită în cazul mutării la domiciliu.
   Articolul 20
   Misiunile și cheltuielile de misiune
   (1)   END poate fi trimis în misiune, în conformitate cu dispozițiile articolului 4.
   (2)   Cheltuielile de misiune sunt rambursate în conformitate cu dispozițiile în vigoare la Secretariatul General al Consiliului.
   Articolul 21
   Formarea
   END are dreptul să participe la cursurile de formare organizate de agenție, în cazul în care interesele agenției justifică acest lucru. Interesele rezonabile ale END, în special cu privire la cariera sa profesională de după detașare, trebuie luate în considerare atunci când se ia o decizie privind permisiunea de a frecventa cursurile.
   Articolul 22
   Dispoziții administrative
   (1)   END se prezintă în prima zi a detașării sale la direcția/unitatea pertinentă pentru a completa formalitățile administrative necesare. Preluarea funcțiilor are loc la data de întâi sau de șaisprezece a lunii.
   (2)   END detașat la un birou de legătură al agenției se prezintă la direcția/unitatea pertinentă a agenției de la locul detașării.
   (3)   Plățile se efectuează de direcția/unitatea competentă a agenției, în euro, într-un cont bancar deschis la o instituție bancară de la locul detașării.
   CAPITOLUL IV
   APLICAREA REGIMULUI ÎN RAPORT CU MEMBRII PERSONALULUI MILITAR NAȚIONAL DETAȘAT
   Articolul 23
   Regimul aplicabil personalului militar detașat
   Sub rezerva dispozițiilor articolelor 24-33, prezentul regim se aplică, de asemenea, personalului militar detașat în cadrul agenției.
   Articolul 24
   Condiții
   Membrii personalului militar detașat trebuie să se afle în serviciu remunerat în cadrul forțelor armate ale unui stat membru participant pe întreaga durată a detașării lor.
   Articolul 25
   Angajamente externe
   Personalul militar detașat nu poate implica agenția într-un angajament extern, cu excepția cazului în care s-a acordat un mandat special sub autoritatea directorului executiv al agenției.
   Articolul 26
   Autorizația de securitate
   Prin derogare de la dispozițiile articolului 4 alineatul (5), nivelul adecvat de autorizație de securitate pentru membrii personalului militar detașat, care nu poate fi inferior față de SECRET, trebuie precizat în schimbul de scrisori prevăzut la articolul 1 alineatul (5).
   Articolul 27
   Experiența profesională
   Prin derogare de la dispozițiile articolului 6 alineatul (1), poate fi detașat în cadrul agenției un membru al personalului militar care lucrează la nivel administrativ sau de consiliere și care face dovada unui înalt grad de competență pentru sarcinile care urmează să fie îndeplinite.
   Articolul 28
   Suspendarea și încheierea detașării
   (1)   Pentru aplicarea articolului 7 unui membru al personalului militar detașat, autorizația este dată de directorul executiv al agenției.
   (2)   Prin derogare de la dispozițiile articolului 8, detașarea poate fi încheiată în cazul în care interesele agenției sau ale administrației naționale de care aparține membrului personalului militar detașat o cer sau pentru orice alt motiv întemeiat.
   Articolul 29
   Nerespectare gravă a obligațiilor
   (1)   Prin derogare de la dispozițiile articolului 8 alineatul (3), detașarea poate fi încheiată fără preaviz în cazuri grave de nerespectare intenționată sau comisă din neglijență a obligațiilor pe care le are membrul personalului militar detașat. Decizia este luată de directorul executiv al agenției după ce persoanei în cauză i s-a dat posibilitatea să se apere. Înaintea luării deciziei, directorul executiv informează reprezentantul permanent al statului membru al cărui resortisant este membrul personalului militar detașat. Ca urmare a respectivei decizii, indemnizațiile menționate la articolele 18 și 19 nu se mai acordă.
   Înaintea deciziei menționate la primul paragraf, un membru al personalului militar detașat poate fi suspendat în cazul nerespectării grave a obligațiilor sale, invocată împotriva sa de directorul executiv al agenției, după ce persoanei în cauză i s-a dat posibilitatea să se apere. Indemnizațiile menționate la articolele 15 și 16 nu se plătesc pe perioada acestei suspendări, care nu poate depăși trei luni.
   (2)   Directorul executiv al agenției poate aduce în atenția autorităților naționale orice încălcare de către un membru al personalului militar detașat a regimului stabilit sau a normelor menționate de prezenta decizie.
   (3)   Membrul personalului militar detașat continuă să se supună normelor disciplinare naționale.
   Articolul 30
   Concediu special
   Prin derogare de la dispozițiile articolului 12 alineatul (4), un concediu special suplimentar neplătit poate fi acordat de agenție în scopul formării de către angajator și sub rezerva unei cereri motivate corespunzător a angajatorului.
   Articolul 31
   Indemnizații
   Prin derogare de la dispozițiile articolului 15 alineatul (1) și ale articolului 16, schimbul de scrisori menționat la articolul 1 alineatul (5) poate preciza că indemnizațiile prevăzute la acest articol nu vor fi plătite.
   Articolul 32
   Domiciliul
   (1)   Membrii personalului militar detașat sunt considerați ca avându-și domiciliul în capitalele statelor membre ai căror resortisanți sunt, în cazul în care, în temeiul articolului 17 alineatele (1) și (2) și alineatul (3) litera (a), domiciliul lor este situat la o distanță mai mică sau egală cu 150 km față de locul detașării.
   (2)   Membrii personalului militar detașat sunt considerați ca avându-și domiciliul în capitalele statelor membre ai căror resortisanți sunt în cazul în care domiciliul principal al soțului/soției sau al copilului (copiilor) menționat (menționați) la articolul 17 alineatul (3) litera (b) este situat într-un stat membru altul decât cel al detașării.
   CAPITOLUL V
   DISPOZIȚII FINALE
   Articolul 33
   Modificări și norme de aplicare
   Dispozițiile prezentului regim cu privire la articolele 4, 5, 8, 10, 12-14 și 21-32 pot fi modificate, în măsura necesară, de Comitetul Director al agenției, hotărând în conformitate cu articolul 9 alineatul (1) punctul 1.10 și articolul 11 alineatul (3) punctul 3.2 din Acțiunea comună 2004/551/PESC. Toate propunerile de modificări se transmit Consiliului. Aceste modificări sunt considerate aprobate în afara cazului în care Consiliul, în termen de două luni și hotărând cu majoritate calificată, decide să le modifice.
   Modificările aduse altor dispoziții ale prezentului regim, în special cele privind remunerația, indemnizațiile și prestațiile de securitate socială, se adoptă de către Consiliu, hotărând în unanimitate, la propunerea Comitetului Director al agenției.
   Articolul 34
   Evaluare
   În termen de trei ani de la data intrării în vigoare a prezentei decizii sau la intrarea în vigoare a Tratatului de instituire a unei Constituții pentru Europa, luându-se în considerare acea dată care este mai apropiată, Consiliul evaluează și modifică prezentul regim sau ia o decizie privind expirarea sa, după caz.
   Articolul 35
   Intrarea în vigoare
   Prezenta decizie produce efecte la data publicării în Jurnalul Oficial al Uniunii Europene.

      Adoptată la Bruxelles, 24 septembrie 2004.

            Pentru Consiliu

            Președintele

         L. J. BRINKHORST

      (1)  JO L 245, 17.7.2004, p. 17.

      (2)  JO L 56, 4.3.1968, p. 1, regulament astfel cum a fost modificat ultima dată prin Regulamentul (CE, Euratom) nr. 723/2004 (JO L 124, 27.4.2004, p. 1).